pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงเกษตรฯ จับมือราชวิทยาลัยจุฬาภรณ์ ร่วมลงนาม MOU
วันศุกร์ที่ 26 ตุลาคม 2561
กระทรวงเกษตรฯ จับมือราชวิทยาลัยจุฬาภรณ์ ร่วมลงนาม MOU
กระทรวงเกษตรฯ จับมือราชวิทยาลัยจุฬาภรณ์ ร่วมลงนาม MOU เพื่อเผยแพร่ แลกเปลี่ยนความรู้ และความเข้าใจทางด้านวิชาการด้านสัตวแพทย์ให้เกิดผลประโยชน์ รวมทั้งพัฒนาบุคลากรด้านการสัตวแพทย์
นายอนันต์ สุวรรณรัตน์ ปลัดกระทรวงเกษตรและสหกรณ์ เปิดเผยภายหลังร่วมลงนามบันทึกข้อตกลงความร่วมมือระหว่างราชวิทยาลัยจุฬาภรณ์ โดยเลขาธิการราชวิทยาลัยจุฬาภรณ์ (ศาสตราจารย์ นายแพทย์นิธิ มหานนท์) และรองอธิการบดีวิทยาลัยวิทยาศาสตร์การแพทย์เจ้าฟ้าจุฬาภรณ์ ราชวิทยาลัยจุฬาภรณ์ (ศาสตราจารย์ ดร.แพทย์หญิงจิรายุ เอื้อวรากุล) กับ กระทรวงเกษตรและสหกรณ์ โดยปลัดกระทรวงเกษตรและสหกรณ์ และอธิบดีกรมปศุสัตว์ (นายสัตวแพทย์สรวิศ ธานีโต) ณ ห้องประชุมใหญ่ ชั้น 4 อาคารศูนย์การแพทย์มะเร็งวิทยาจุฬาภรณ์ โรงพยาบาลจุฬาภรณ์ ว่า การลงนามบันทึกความร่วมมือดังกล่าว มีวัตถุประสงค์ เพื่อเผยแพร่ แลกเปลี่ยนความรู้ และความเข้าใจทางด้านวิชาการด้านสัตวแพทย์ให้เกิดผลประโยชน์ รวมทั้งพัฒนาบุคลากรด้านการสัตวแพทย์ อาทิ การฝึกอบรม การฝึกงาน เพื่อพัฒนาและเพิ่มพูนทักษะความรู้ด้านสัตวแพทยศาสตร์ โดยครอบคลุมถึงสัตว์บก สัตว์ปีก และสัตว์น้ําด้วย นอกจากนี้ ยังมีความร่วมมือในการผลิตนักศึกษาหลักสูตรสัตวแพทยศาสตร์บัณฑิตของวิทยาลัยวิทยาศาสตร์การแพทย์เจ้าฟ้าจุฬาภรณ์ ราชวิทยาลัยจุฬาภรณ์ อีกทั้งการบริหารทรัพยากรร่วมกันในพื้นที่เป้าหมายที่กรมปศุสัตว์กําหนด เพื่อสนับสนุนการจัดสร้างโรงพยาบาลสัตว์ใหญ่ และการผลิตชีวภัณฑ์ โดยอธิบดีกรมปศุสัตว์ได้มีการลงพื้นที่ อ.ปากช่อง จ.นครราชสีมา เพื่อดูสถานที่และความพร้อมที่จะดําเนินการร่วมกันระหว่างสองหน่วยงาน
ทั้งนี้ วิทยาลัยวิทยาศาสตร์การแพทย์เจ้าฟ้าจุฬาภรณ์ เป็นสถาบันอุดมศึกษาในกํากับของรัฐ มีขีดความสามารถสูงในงานวิจัยเชิงวิชาการ โดยเฉพาะอย่างยิ่งงานด้านการศึกษาทางด้านแพทยศาสตร์ พยาบาลศาสตร์ สาธารณสุขศาสตร์ วิทยาศาสตร์การแพทย์ วิทยาศาสตร์สุขภาพ ทําการวิจัย และสนับสนุนให้ทําการวิจัยเพื่อสร้างองค์ความรู้ในเรื่องดังกล่าว และให้บริการในการบําบัดรักษาผู้ป่วย
ด้าน นางสาวดุจเดือน ศศะนาวิน รองปลัดกระทรวงเกษตรและสหกรณ์ กล่าวเพิ่มเติมว่า การบันทึกข้อตกลงความร่วมมือดังกล่าว นอกจากจะส่งผลดีต่อการเพิ่มมูลค่าการส่งออกสินค้าปศุสัตว์และประมงของไทย ซึ่งในปี 2561 ที่ผ่านมา มีมูลค่ารวมของสินค้าปศุสัตว์และสินค้าประมงส่งออก ประมาณ 3.6 แสนล้านบาทและยังเป็นการยกระดับขีดความสามารถในการเพิ่มศักยภาพในการพัฒนาทรัพยากรมนุษย์สาขาปศุสัตว์ให้มีองค์ความรู้ ความเชี่ยวชาญ และศักยภาพที่พร้อมกับบริบทแวดล้อมที่เปลี่ยนแปลงไป ตลอดจนพัฒนาระบบการผลิตสินค้าปศุสัตว์ทั้งห่วงโซ่การผลิตให้มีประสิทธิภาพ เป็นมิตรกับสิ่งแวดล้อม รวมถึงพัฒนาองค์ความรู้ เทคโนโลยี นวัตกรรม และงานวิจัยต่าง ๆ เพื่อเป็นประโยชน์ต่อการปศุสัตว์ในทุกมิติ ทั้งด้านวิชาการ ด้านฐานข้อมูล ด้านการผลิต และด้านการตลาด
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-ลูกค้าสินเชื่อบ้านปลื้ม  บตท. ปรับระบบตัดชำระเงินกู้บ้านใหม่ เพื่อเป็นของขวัญรับปีใหม่ 2561
วันจันทร์ที่ 29 มกราคม 2561
ลูกค้าสินเชื่อบ้านปลื้ม  บตท. ปรับระบบตัดชําระเงินกู้บ้านใหม่ เพื่อเป็นของขวัญรับปีใหม่ 2561
บตท. ปรับเปลี่ยนระบบการตัดชําระเงินกู้ลูกค้าสินเชื่อบ้านของ บตท. เพื่อมอบเป็นของขวัญปีใหม่สําหรับลูกค้า บตท. ที่ได้รับโอนมาจากธนาคาร
บรรษัทตลาดรองสินเชื่อที่อยู่อาศัย ("บตท." หรือ "SMC") รัฐวิสาหกิจในกลุ่มสถาบันการเงินเฉพาะกิจสังกัดกระทรวงการคลัง ปรับเปลี่ยนระบบการตัดชําระเงินกู้ลูกค้าสินเชื่อบ้านของ บตท. เพื่อมอบเป็นของขวัญปีใหม่สําหรับลูกค้า บตท. ที่ได้รับโอนมาจากธนาคาร เพื่อนํามาหนุนหลังการออกตราสารหนี้ในการระดมเงินจากตลาดทุนตามพันธกิจ สนับสนุนนโยบายภาครัฐเพื่อพัฒนาคุณภาพชีวิตด้านที่อยู่อาศัยให้กับประชาชน
นางวสุกานต์ วิศาลสวัสดิ์ กรรมการและผู้จัดการบรรษัทตลาดรองสินเชื่อที่อยู่อาศัย (บตท.) เปิดเผยว่า "บตท. ได้ปรับเปลี่ยนระบบการตัดชําระค่างวดหรือเงินกู้แบบใหม่ เพื่อช่วยแบ่งเบาภาระการผ่อนจ่ายค่าบ้านของลูกค้า โดยเริ่มตั้งแต่เดือนพฤศจิกายน 2560 ที่ผ่านมา ซึ่งเป็นวิธีที่ให้ประโยชน์กับลูกค้ามากขึ้น เช่น ในกรณีที่ลูกค้าโอนเงินชําระค่างวดตามปกติ เงินค่างวดจะถูกนํามาชําระดอกเบี้ยและเงินต้น เมื่อเงินต้นลดลง ในเดือนหน้าดอกเบี้ยก็จะคิดตามเงินต้นที่ลดลง และในกรณีที่ลูกค้าชําระก่อนวันครบกําหนดชําระ เช่น ปกติชําระทุกวันที่ 10 ของทุกเดือน แต่เดือนนี้อยากชําระก่อนครบกําหนด เงินที่ชําระเข้ามาจะไปชําระเงินต้นก่อน ทําให้ภาระดอกเบี้ยลดลงทันที สําหรับลูกค้าที่มีการค้างชําระค่างวด ถ้าชําระเงินเข้ามา บตท. จะชําระดอกเบี้ยค้างชําระในเดือนที่ค้างนานที่สุดก่อน แล้วชําระเงินต้นในงวดนั้น แล้วจึงชําระดอกเบี้ยกับเงินต้นที่ค้างชําระในเดือนถัดมา จึงมีผลทําให้ภาระหนี้น้อยลง การใช้วิธีการตัดชําระแบบสลับ ดอกเบี้ย- เงินต้น จะทําให้ลูกค้า บตท. ได้รับประโยชน์มากที่สุด บตท. ในฐานะหน่วยงานภาครัฐต้องการมีส่วนร่วมในการสร้างวินัยทางการเงินให้ลูกค้าที่มีภาระหนี้สินเชื่อที่อยู่อาศัย จึงมีความตั้งใจที่ต้องการให้ลูกค้า บตท. มีความสุข ได้รับประโยชน์ และมีกําลังใจในการผ่อนชําระเพื่อให้มีบ้านซึ่งเป็นสินทรัพย์ที่เป็นปัจจัยสําคัญสําหรับทุกคน เพื่อมอบเป็นของขวัญปีใหม่สําหรับลูกค้า บตท. ในปีนี้ค่ะ"
สอบถามข้อมูลเพิ่มเติม ติดต่อที่ contact center โทร.02-018-3636 / Line@smc.or.th
สื่อมวลชนต้องการข้อมูลเพิ่มเติม กรุณาติดต่อ
• ฝ่ายสื่อสารองค์กร บรรษัทตลาดรองสินเชื่อที่อยู่อาศัย (บตท.) – ชิดขวัญ โทร. 02-018-3666 ต่อ 3627 หรือ E-mail : chidkwan_h@smc.or.th
รัฐบาลไทย-ข่าวทำเนียบรัฐบาล-การบริหารจัดการภิกษุสงฆ์ในบวรพุทธศาสนาบางรูปที่มีพฤติกรรมไม่เหมาะสม
วันศุกร์ที่ 10 กรกฎาคม 2563
การบริหารจัดการภิกษุสงฆ์ในบวรพุทธศาสนาบางรูปที่มีพฤติกรรมไม่เหมาะสม
สรุปการตอบกระทู้ถามในการประชุมวุฒิสภา  วันจันทร์ที่ ๒๗ มกราคม ๒๕๖๓
เรื่อง  การบริหารจัดการภิกษุสงฆ์ในบวรพุทธศาสนาบางรูปที่มีพฤติกรรมไม่เหมาะสม
ผู้ตั้งกระทู้ถาม นายจเด็จ อินสว่าง สมาชิกวุฒิสภา
ถาม นายกรัฐมนตรี
ผู้ตอบ รัฐมนตรีประจําสํานักนายกรัฐมนตรี (นายเทวัญ ลิปตพัลลภ)
ผู้ถาม : นายจเด็จ อินสว่าง สมาชิกวุฒิสภา ถามกระทู้โดยสรุปดังนี้
ด้วยจํานวนวัดที่มีพระภิกษุสงฆ์ทั่วประเทศมีอยู่ ๔๑,๓๑๐ วัด จํานวนพระภิกษุ และสามเณรมากกว่า ๓๐๐,๐๐๐ รูป บางรูปมีพฤติกรรมที่ไม่เหมาะสมประพฤติผิดพระธรรมวินัย ผิดกฎหมาย และทุจริตเบียดบังทรัพย์สินของวัดโดยที่ผ่านมาหากภิกษุสงฆ์สามเณรกระทําผิด คณะสงฆ์ซึ่งเป็นผู้ปกครองจะจัดการลงโทษกันเอง การประพฤติผิดพระธรรมวินัยในบางข้อเป็นอาบัติเบาแก้ได้โดยการปลงอาบัติ หรือกระทําผิดพระธรรมวินัยร้ายแรงเป็นอาบัติปาราชิก ซึ่งพ้นจากความเป็นพระทันทีแต่ไม่ผิดกฎหมาย พฤติกรรมดังกล่าวทําให้ประชาชนเสื่อมศรัทธาจึงควรมีโทษในทางอาญาเพื่อเอาผิดบุคคลที่ร่วมกระทําผิดวินัยด้วยเพื่อเป็นเยี่ยงอย่างให้ยับยั้งใจและเกรงกลัว จึงขอเรียนถามว่า ปัจจุบันมีจํานวนพระภิกษุสงฆ์ ที่ประพฤติผิดวินัยอาบัติเบาจํานวนกี่รูปในแต่ละปี และมีแนวทางนําพระภิกษุเหล่านี้เข้ารับการอบรมหรือไม่ สํานักงานพระพุทธศาสนาในฐานะเลขานุการมหาเถรสมาคมสมาคมได้มีแนวทางแก้ไขอย่างไร รวมทั้งมีจํานวนพระภิกษุสงฆ์ที่ประพฤติผิดพระธรรมวินัยถึงขั้นอาบัติปาราชิกที่พ้นจากความเป็นพระทันทีมีจํานวนเท่าใด ตลอดจนรัฐบาลมีแนวทางในการแก้ไขกฎหมายอาญาให้ลงโทษบุคคลที่ร่วมกระทําความผิดด้วย เพื่อเป็นเยี่ยงอย่างให้ยับยั้งใจและเกรงกลัวหรือไม่อย่างไร และขอฝากกรณีข่าวปลอมซึ่งสร้างความแตกแยก ระหว่างศาสนาเพื่อหวังผลทางการเมือง และฝากไปยังกระทรวงที่เกี่ยวข้องให้ดําเนินการแก้ไขและ ประชาสัมพันธ์ให้ประชาชนทราบความจริงที่ถูกต้องด้วย
ผู้ตอบ : รัฐมนตรีประจําสํานักนายกรัฐมนตรี (นายเทวัญ ลิปตพัลลภ) ตอบชี้แจงกระทู้โดยสรุปดังนี้
นายเทวัญ ลิปตพัลลภ รัฐมนตรีประจําสํานักนายกรัฐมนตรี ได้รับมอบหมายให้ตอบชี้แจง ได้ตอบชี้แจงว่า ให้ตอบกระทู้ถามตอบชี้แจงว่าการปกครองในทางพระพุทธศาสนาแบ่งเป็น ๒ ส่วน คือ (๑) มหาเถรสมาคมปกครองพระสงฆ์ และ (๒) สํานักงานพระพุทธศาสนาแห่งชาติดูแลในเรื่องงบประมาณ โดยในปี พ.ศ. ๒๕๖๒ พบพระภิกษุประพฤติตนไม่เหมาะสม ดังนี้ (๑) พระเสพยาเสพติด เสพเมถุนมีจํานวน ๒๐๐ รูป (๒) การบริหารจัดการวัดที่ไม่เรียบร้อย มีทั้งหมด ๘๗ รูป (๓) การทุจริตเกี่ยวกับวัด ๖๕ รูป (๔) ร้องเรียนแต่งตั้งตําแหน่งไม่เหมาะสม ๕๐ รูป รวมแล้ว ๔๐๐ รูป ทั้งนี้ ได้มีการจัดตั้งศูนย์แจ้งเตือนภัยทางพระพุทธศาสนา เพื่อแก้ไขผู้บ่อนทําลายหรือแสวงหาผลประโยชน์กับพระพุทธศาสนา รวมถึงจัดตั้งศูนย์โต้ตอบข้อมูลข่าวสาร ที่มีผลกระทบต่อพระพุทธศาสนา (Fake News) มีการแต่งตั้งพระวินยาธิการทําหน้าที่ตรวจสอบวินัยพระภิกษุสามเณรให้ปฏิบัติตามพระธรรมวินัย กฎหมาย และกฎมหาเถรสมาคม นําพระภิกษุสามเณร ที่ประพฤติผิดส่งเจ้าอาวาส หรือส่งฝ่ายปกครองหรือตํารวจ และตรวจสอบประวัติ จัดทําบัตรประชาชนพระของผู้อุปสมบท และสํานักงานพระพุทธศาสนาแห่งชาติจะเร่งรัดแก้ไขกรณีพระประพฤติมิชอบในกรณี อื่น ๆ ต่อไป
​
(โปรดตรวจสอบการถาม-ตอบ กระทู้ถามที่เป็นทางการ จากสํานักงานเลขาธิการวุฒิสภาอีกครั้ง)
รัฐบาลไทย-ข่าวทำเนียบรัฐบาล-รัฐมนตรีสุริยะฯ และภริยา ส่งนายกรัฐมนตรีประเทศญี่ปุ่นเดินทางกลับ หลังเสร็จสิ้นภารกิจการประชุมสุดยอดอาเซียน ครั้งที่ 35
วันอังคารที่ 5 พฤศจิกายน 2562
รัฐมนตรีสุริยะฯ และภริยา ส่งนายกรัฐมนตรีประเทศญี่ปุ่นเดินทางกลับ หลังเสร็จสิ้นภารกิจการประชุมสุดยอดอาเซียน ครั้งที่ 35
รัฐมนตรีสุริยะฯ และภริยา ส่งนายกรัฐมนตรีประเทศญี่ปุ่นเดินทางกลับ หลังเสร็จสิ้นภารกิจการประชุมสุดยอดอาเซียน ครั้งที่ 35
วันนี้ (5 พฤศจิกายน 2562) เวลา 10.45น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมภริยา ส่งนายชินโซ อาเบะ นายกรัฐมนตรีประเทศญี่ปุ่น และภริยา กลับประเทศญี่ปุ่น หลังเสร็จสิ้นภารกิจการประชุมสุดยอดอาเซียน ครั้งที่ 35 ณ ท่าอากาศยานดอนเมือง #กระทรวงอุตสาหกรรม #รัฐมนตรีว่าการกระทรวงอุตสาหกรรม #รัฐมนตรีสุริยะ
รัฐบาลไทย-ข่าวทำเนียบรัฐบาล-สมอ. จับ ท่อไอเสียไม่ได้มาตรฐาน มูลค่ากว่า 5 ล้านบาท
วันพฤหัสบดีที่ 6 กรกฎาคม 2560
สมอ. จับ ท่อไอเสียไม่ได้มาตรฐาน มูลค่ากว่า 5 ล้านบาท
สํานักงานมาตรฐานผลิตภัณฑ์อุตสาหกรรม  ร่วมกับกองบังคับการสายตรวจและปฏิบัติการพิเศษ 191 เข้าตรวจค้นสถานที่ผลิตท่อไอเสีย 5 จุดในเขตพื้นที่สายไหม และลาดกระบัง กทม. พบท่อไอเสียรถจักรยานยนต์และชิ้นส่วนท่อไอเสียที่มีเหตุอันเชื่อได้ว่าไม่เป็นไปตามมาตรฐาน
เมื่อวันที่ 5 กรกฎาคม 2560 สํานักงานมาตรฐานผลิตภัณฑ์อุตสาหกรรม (สมอ.) ร่วมกับกองบังคับการสายตรวจและปฏิบัติการพิเศษ 191 เข้าตรวจค้นสถานที่ผลิตท่อไอเสีย 5 จุดในเขตพื้นที่สายไหม และลาดกระบัง กทม. พบท่อไอเสียรถจักรยานยนต์และชิ้นส่วนท่อไอเสียที่มีเหตุอันเชื่อได้ว่าไม่เป็นไปตามมาตรฐานจึงได้ยึดอายัดไว้เพื่อตรวจสอบ จํานวนกว่า 5,000 ชิ้น มูลค่ากว่า 5 ล้านบาท
จากการตรวจสอบพบการกระทําความผิด 1. เป็นผู้ผลิตผลิตภัณฑ์มาตรฐานบังคับโดยไม่ได้รับอนุญาตจาก สมอ. บทลงโทษจําคุกไม่เกิน 2 ปี ปรับไม่เกิน 1,000,000 บาท หรือทั้งจําทั้งปรับ 2. มีผลิตภัณฑ์อุตสาหกรรมไว้เพื่อจําหน่ายโดยไม่เป็นไปตามกฎหมาย บทลงโทษ จําคุกไม่เกิน 1 เดือน ปรับตั้งแต่ 5,000-50,000 บาท หรือทั้งจําทั้งปรับ สมอ. จึงขอให้ประชาชนตรวจสอบข้อมูลผลิตภัณฑ์ก่อนซื้อ และอย่าได้หลงเชื่อซื้อผลิตภัณฑ์ที่ไม่เป็นไปตามมาตรฐาน เมื่อใช้แล้วอาจเกิดอันตรายจากการใช้ผลิตภัณฑ์นั้นได้
รัฐบาลไทย-ข่าวทำเนียบรัฐบาล-รับฟังประชาพิจารณ์ตั้งกระทรวงอุดมศึกษา ครั้งแรก
วันอังคารที่ 21 มีนาคม 2560
รับฟังประชาพิจารณ์ตั้งกระทรวงอุดมศึกษา ครั้งแรก
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานเปิดการประชุมสัมมนาเพื่อรับฟังความคิดเห็นในการจัดตั้งกระทรวงอุดมศึกษา ครั้งที่ 1
ณ อาคารเฉลิมราชกุมารี 60 พรรษา (อาคารจามจุรี 10) จุฬาลงกรณ์มหาวิทยาลัย โดยมี นพ.โศภณ นภาธร ผู้ช่วยรัฐมนตรีประจํากระทรวงศึกษาธิการ, ดร.สุภัทร จําปาทอง เลขาธิการคณะกรรมการการอุดมศึกษา, ศ.คลินิก นพ.อุดม คชินทร อธิการบดีมหาวิทยาลัยมหิดล ในฐานะประธานคณะทํางานเตรียมความพร้อมจัดตั้งกระทรวงอุดมศึกษา, ศ.ดร.บัณฑิต เอื้ออาภรณ์ อธิการบดีจุฬาลงกรณ์มหาวิทยาลัย ตลอดจนอธิการบดี ผู้บริหารสถาบันอุดมศึกษา คณาจารย์ และผู้แทนจากหน่วยงานที่เกี่ยวข้อง เข้าร่วมประชุมสัมมนาครั้งนี้
นพ.ธีระเกียรติ เจริญเศรษฐศิลป์กล่าวว่า การประชุมสัมมนาเพื่อรับฟังความคิดเห็นในการจัดตั้งกระทรวงอุดมศึกษาในครั้งนี้ เป็นการทําประชาพิจารณ์ครั้งแรกหลังจากที่ได้เตรียมการจัดตั้งกระทรวงอุดมศึกษา โดยได้รับความร่วมมืออย่างดีจากผู้มีส่วนเกี่ยวข้องด้านการอุดมศึกษา อีกทั้งยังเป็นการเริ่มต้นที่ดีที่ทําให้ทุกฝ่ายคํานึงถึงสิ่งที่ประชาชนและประเทศชาติจะได้รับจากการจัดตั้งกระทรวงอุดมศึกษา เนื่องจากเราไม่ได้จัดตั้งกระทรวงอุดมศึกษาเพื่อตอบโจทย์ความต้องการของคนในกระทรวงศึกษาธิการเพียงอย่างเดียว
สําหรับแนวคิดการจัดตั้งกระทรวงอุดมศึกษานั้น มีที่มาจากการที่กระทรวงศึกษาธิการในปัจจุบันมีโครงสร้างการบริหารงานที่ใหญ่เกินไปซึ่งสํานักงานคณะกรรมการการอุดมศึกษา (สกอ.) เป็นองค์กรหลักของกระทรวงศึกษาธิการที่มีความพร้อมและสามารถแยกออกมาตั้งเป็นกระทรวงอุดมศึกษาได้ อีกทั้งวิธีคิดหรือวิธีการบริหารงานของ สกอ. ก็มีความเป็นอิสระและแตกต่างจากองค์กรหลักอื่น ๆ จึงทําให้เกิดแนวคิดการจัดตั้งกระทรวงอุดมศึกษาขึ้น โดยมีการกําหนดบทบาทของแต่ละภาคส่วน ทั้งหน่วยงานการอุดมศึกษา ฝ่ายบริหาร และข้าราชการประจํา รวมทั้งรัฐบาล ว่าจะมีความสัมพันธ์เชื่อมโยงกันอย่างไร เนื่องจากที่ผ่านมาความเชื่อมโยงระหว่างภาครัฐและสถาบันอุดมศึกษาเกี่ยวกับการดําเนินการหรือการเข้าไปกํากับดูแลยังไม่ชัดเจน จึงเชื่อมั่นว่าเมื่อจัดตั้งกระทรวงอุดมศึกษาแล้วบทบาทการทํางานร่วมกันจะดีขึ้น
สําหรับการจัดทําประชาพิจารณ์ในครั้งนี้ ก็เพื่อรับฟังความคิดเห็นของผู้มีส่วนเกี่ยวข้องจากทุกภาคส่วนในการร่วมกันกําหนดรายละเอียดที่จะระบุอยู่ในข้อกฎหมายต่าง ๆโดยจะมีคณะกรรมการชุดย่อยที่คอยดูแลในแต่ละเรื่อง อาทิ ร่างพระราชบัญญัติระเบียบบริหารราชการกระทรวงอุดมศึกษา พ.ศ. ...., ร่างพระราชบัญญัติการอุดมศึกษา พ.ศ. .... เป็นต้นหลังจากนี้จะมีการทําประชาพิจารณ์ในส่วนภูมิภาค คือ ภาคเหนือ (มหาวิทยาลัยเชียงใหม่), ภาคตะวันออกเฉียงเหนือ (มหาวิทยาลัยขอนแก่น) และภาคใต้ (มหาวิทยาลัยสงขลานครินทร์)
นพ.ธีระเกียรติ กล่าวด้วยว่า สิ่งสําคัญในการจัดตั้งกระทรวงอุดมศึกษาคือ ความพอดี เพราะที่ผ่านมาการปฏิรูปการศึกษามักจะทําการปฏิรูปเฉพาะโครงสร้าง ซึ่งผลของการปฏิรูปไม่ได้ส่งผลถึงเด็กจริง ๆ ดังนั้นการจัดตั้งกระทรวงอุดมศึกษาในครั้งนี้ เราจะต้องไม่หมกมุ่นหรือคิดในเชิงอํานาจว่าใครจะคุมใคร แต่ต้องร่วมกันดําเนินการเพื่อประโยชน์ของประชาชน รวมทั้งต้องดึงการศึกษาออกจากการเมืองให้ได้ เพื่อให้โครงสร้างการบริหารงานของกระทรวงอุดมศึกษาตอบโจทย์ความยุติธรรมด้านการศึกษาและการแข่งขันในเวทีโลก ตลอดจนต้องหยุดสงครามของมหาวิทยาลัยต่าง ๆ ให้ได้
ทั้งนี้ ขอให้ดําเนินการตามขั้นตอน โดยตั้งเป้าให้การดําเนินการทุกอย่างเสร็จสิ้นใน Roadmap ของรัฐบาลชุดปัจจุบันนี้
รัฐบาลไทย-ข่าวทำเนียบรัฐบาล-ออท.แห่งสหภาพยุโรปฯ เข้าเยี่ยมคารวะรองนายกรัฐมนตรี
วันศุกร์ที่ 23 กุมภาพันธ์ 2561
ออท.แห่งสหภาพยุโรปฯ เข้าเยี่ยมคารวะรองนายกรัฐมนตรี
ออท.แห่งสหภาพยุโรปฯ เข้าเยี่ยมคารวะรองนายกรัฐมนตรี
วันนี้ (23 ก.พ. 61) เวลา 13.30 น. นายปีร์กะ ตาปีโอละ (H.E. Mr. Pirkka Tapiola) เอกอัครราชทูตวิสามัญผู้มีอํานาจเต็มแห่งสหภาพยุโรปประจําประเทศไทย เข้าเยี่ยมคารวะ พลเอกฉัตรชัย สาริกัลยะ รองนายกรัฐมนตรี ในโอกาสเข้ารับหน้าที่ ณ ห้องรับรอง 1 ตึกบัญชาการ 1 ทําเนียบรัฐบาล สรุปสาระสําคัญ ดังนี้
รองนายกรัฐมนตรีกล่าวยินดีต้อนรับออท.แห่งสหภาพยุโรปฯ ในการเข้ารับหน้าที่ และปฏิบัติหน้าที่อย่างแข็งขัน ซึ่งมีส่วนช่วยผลักดันการฟื้นฟูความสัมพันธ์ไทย-สหภาพยุโรป โดยเฉพาะอย่างยิ่งการช่วยผลักดันให้ประชุมคณะมนตรีแห่งสหภาพยุโรป ปรับข้อมติเกี่ยวกับประเทศไทย เมื่อวันที่ 11 ธันวาคม 2560 โดยเปิดให้มีการติดต่อทางการเมืองในทุกระดับ และเชื่อมั่นว่าจะมีการแลกเปลี่ยนการเยือนระดับสูงระหว่างไทยกับประเทศสมาชิก EU มากขึ้นในปีนี้
ทั้งสองฝ่ายแสดงความมุ่งมั่นที่จะทํางานร่วมกันอย่างใกล้ชิดเพื่อประโยชน์ร่วมกันของทั้งสองประเทศในทุกมิติ ทั้งนี้รองนายกรัฐมนตรีได้แสดงความมุ่งมั่นในการแก้ไขปัญหาประมง (IUU) พร้อมขอบคุณฝ่ายสหภาพยุโรป ที่ให้การสนับสนุน แนะนํา ช่วยเหลือในด้านเทคนิคแก่ไทยมาโดยตลอด และย้ําว่ารัฐบาลให้ความสําคัญในการแก้ไขปัญหาดังกล่าว
โอกาสนี้ รองนายกรัฐมนตรีได้กล่าวถึงพัฒนาการทางการเมืองของไทยตาม Roadmap ซึ่งออท.แห่งสหภาพยุโรปฯ แสดงความเข้าใจต่อเจตนารมณ์ของไทยในการสนับสนุนกระบวนการเป็นประชาธิปไตยที่เข้มแข็ง อันจะนําไปสู่ประเทศที่มีความมั่นคง มั่งคั่ง และยั่งยืนต่อไป
*********
รัฐบาลไทย-ข่าวทำเนียบรัฐบาล-กกจ. ตรวจสอบข้อมูลสถานประกอบการและแรงงานต่างด้าวกลุ่มเสี่ยง วางแผนเชิงรุกรับมือ Covid-19 [กระทรวงเเรงงาน]
วันพุธที่ 13 พฤษภาคม 2563
กกจ. ตรวจสอบข้อมูลสถานประกอบการและแรงงานต่างด้าวกลุ่มเสี่ยง วางแผนเชิงรุกรับมือ Covid-19 [กระทรวงเเรงงาน]
นายสุชาติ พรชัยวิเศษกุล อธิบดีกรมการจัดหางาน เผย กรมการจัดหางานได้รับมอบหมายจากศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.)
นายสุชาติ พรชัยวิเศษกุล อธิบดีกรมการจัดหางาน เผย กรมการจัดหางานได้รับมอบหมายจากศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ให้พิจารณาคาดการณ์สถานประกอบการ และแรงงานต่างด้าวที่อาจเป็นกลุ่มเสี่ยงของการแพร่ระบาดของเชื้อโรค Covid-19 จึงได้สั่งการให้จัดหางานจังหวัดทุกจังหวัดตรวจสอบข้อมูล ข้อเท็จจริงของสถานประกอบการ และแรงงานต่างด้าวในพื้นที่ อาทิ แรงงานในกลุ่มก่อสร้าง แคมป์แรงงาน สภาพที่พักอาศัยที่แออัด ฯลฯ ด่วน เพื่อใช้เป็นข้อมูลในวางแผนการตรวจหาเชื้อโรค Covid-19 ตามมาตรการป้องกันเชิงรุกของรัฐบาล
จากข้อมูลที่ได้รับแจ้ง พบว่า มีจํานวนแรงงานต่างด้าวที่อาจเป็นกลุ่มเสี่ยงฯดังกล่าว จํานวน 181,263 คน โดย 10 จังหวัดแรกที่มีแรงงานต่างด้าวที่อาจเป็นกลุ่มเสี่ยงฯมากที่สุด ได้แก่ 1. สมุทรปราการ จํานวน 27,556 คน 2. เชียงใหม่ จํานวน 26,045 คน 3. ชลบุรี จํานวน 14,534 คน 4. สมุทรสาคร จํานวน 13,530 คน 5. นครราชสีมา จํานวน 10,941 คน 6. ประจวบคีรีขันธ์ จํานวน 8,684 คน 7. ตาก จํานวน 7,301 คน 8. พังงา จํานวน 6,976 คน 9. ปัตตานี จํานวน 6,822 คน และ 10. ราชบุรี จํานวน 6,141 คน
โดยประเภทกิจการ ที่คาดการณ์ว่ามีแรงงานต่างด้าวกลุ่มเสี่ยงฯ มากที่สุด ได้แก่ 1. กิจการก่อสร้าง 2.กิจการต่อเนื่องการเกษตร 3.การให้บริการต่างๆ 4.เกษตรและปศุสัตว์ 5.ผลิตหรือจําหน่ายเสื้อผ้าสําเร็จรูป 6.ต่อเนื่องประมง 7.ต่อเนื่องปศุสัตว์โรงฆ่าสัตว์ชําแหละ 8. ประมง 9. ผลิตหรือจําหน่ายผลิตภัณฑ์พลาสติก และ 10. จําหน่ายอาหารและเครื่องดื่ม
ทั้งนี้ เพื่อเป็นการป้องกันการแพร่ระบาดของโรคติดเชื้อไวรัสโคโรนา 2019 ในแรงงานต่างด้าวกลุ่มเสี่ยง ได้กําชับให้สํานักงานจัดหางานจังหวัดประชาสัมพันธ์มาตรการป้องกันโรคตามที่ราชการกําหนด ให้นายจ้าง/สถานประกอบการในพื้นที่มีความตระหนัก และได้กําชับลูกจ้างทั้งคนไทยและแรงงานต่างด้าวปฎิบัติตามอย่างเคร่งครัดด้วย
รัฐบาลไทย-ข่าวทำเนียบรัฐบาล-มหาดไทย เผยยอดลงทะเบียนประชาชนร่วมกิจกรรม “Bike อุ่นไอรัก”  ในส่วนภูมิภาควันแรก มีประชาชนลงทะเบียนแล้วกว่า 2.7 หมื่นราย
วันอังคารที่ 20 พฤศจิกายน 2561
มหาดไทย เผยยอดลงทะเบียนประชาชนร่วมกิจกรรม “Bike อุ่นไอรัก”  ในส่วนภูมิภาควันแรก มีประชาชนลงทะเบียนแล้วกว่า 2.7 หมื่นราย
มหาดไทย เผยยอดลงทะเบียนประชาชนร่วมกิจกรรม “Bike อุ่นไอรัก” ในส่วนภูมิภาควันแรก มีประชาชนลงทะเบียนแล้วกว่า 2.7 หมื่นราย
เมื่อวันที่ 19 พ.ย. 61 เวลา 16.30 น. นายพรพจน์ เพ็ญพาส รองปลัดกระทรวงมหาดไทย เปิดเผยว่า ในโอกาสที่ สมเด็จพระเจ้าอยู่หัว พระราชทานพระราชานุญาตให้จัดงาน “อุ่นไอรัก คลายความหนาว สายน้ําแห่งรัตนโกสินทร์” ระหว่างวันที่ 9 ธันวาคม 2561 ถึงวันที่ 19 มกราคม 2562 ณ พระลานพระราชวังดุสิต และสนามเสือป่า และได้พระราชทานพระราชานุญาต ให้จัดกิจกรรมปั่นจักรยาน “Bike อุ่นไอรัก” ในโอกาสพิธีเปิดงาน “อุ่นไอรัก คลายความหนาว สายน้ําแห่งรัตนโกสินทร์” เพื่อส่งเสริมให้ประชาชนเห็นความสําคัญในการรักษาสุขภาพด้วยการออกกําลังกายและเสริมสร้างความรักความสามัคคีในครอบครัวและสังคม ซึ่งในการประชุมส่วนราชการและหน่วยงานที่เกี่ยวข้องในการจัดกิจกรรม Bike อุ่นไอรัก เมื่อวันที่ 5 พฤศจิกายน 2561 มีมติเห็นชอบให้กระทรวงมหาดไทยเป็นหน่วยงานรับผิดชอบดําเนินการจัดกิจกรรม Bike อุ่นไอรัก ในส่วนภูมิภาค พร้อมกับส่วนกลางในวันอาทิตย์ที่ 9 ธันวาคม 2561ซึ่งกระทรวงมหาดไทย ได้เปิดรับลงทะเบียนประชาชนผู้สนใจเข้าร่วมกิจกรรมในส่วนภูมิภาค ผ่านทางเว็บไซต์ www.bikeunairak2018.com ในวันนี้เป็นวันแรก
รองปลัดกระทรวงมหาดไทย กล่าวว่า สําหรับการดําเนินการเปิดรับลงทะเบียนประชาชนเข้าร่วมกิจกรรม Bike อุ่นไอรัก ในส่วนภูมิภาค ในวันนี้ได้รับความสนใจจากพี่น้องประชาชนชาวไทยทั่วประเทศลงทะเบียนเข้าร่วมเป็นจํานวนมาก ซึ่งผลการลงทะเบียน ณ วันที่ 19 พฤศจิกายน 2561 เวลา 16.30 น. มีผู้ลงทะเบียนทั้งสิ้น 27,694 คน โดย 10 จังหวัดแรกที่มีจํานวนประชาชนลงทะเบียนมากที่สุด ประกอบด้วย จังหวัดนราธิวาส เพชรบูรณ์ สระแก้ว พัทลุง ชลบุรี ปัตตานี พิจิตร สมุทรสงคราม ระนอง และราชบุรี
รองปลัดกระทรวงมหาดไทย กล่าวเพิ่มเติมว่า กระทรวงมหาดไทย ขอเชิญชวนพี่น้องประชาชนคนไทย
ทั่วประเทศร่วมกิจกรรม “Bike อุ่นไอรัก” ในวันอาทิตย์ที่ 9 ธันวาคม 2561 พร้อมกันทั่วประเทศ โดยสามารถลงทะเบียนได้ผ่านทางเว็บไซต์ www.bikeunairak2018.com
รัฐบาลไทย-ข่าวทำเนียบรัฐบาล-กสร. เตรียมพร้อมจนท.สร้างความเข้าใจ พ.ร.บ.คุ้มครองแรงงานใหม่
วันพฤหัสบดีที่ 7 มีนาคม 2562
กสร. เตรียมพร้อมจนท.สร้างความเข้าใจ พ.ร.บ.คุ้มครองแรงงานใหม่
กรมสวัสดิการและคุ้มครองแรงงาน จัดอบรมให้ความรู้ร่างพระราชบัญญัติคุ้มครองแรงงาน (ฉบับที่ ..) พ.ศ. .... แก่เจ้าหน้าที่ทั่วประเทศ มุ่งสร้างความเข้าใจแก่ให้นายจ้าง ลูกจ้าง ตั้งเป้าคุ้มครองแรงงานมีประสิทธิภาพและเป็นธรรม
นายวิวัฒน์ ตังหงส์ อธิบดีกรมสวัสดิการและคุ้มครองแรงงาน (กสร.) กล่าวในฐานะประธานเปิดการอบรมสร้างการรับรู้เกี่ยวกับร่างพระราชบัญญัติคุ้มครองแรงงาน (ฉบับที่ ..) พ.ศ. .... และกฎหมายที่เกี่ยวข้อง เมื่อวันที่ 5 มีนาคม 2562 ณ โรงแรมปริ๊นส์ตัน พาร์ค สวีท กรุงเทพฯ โดยกล่าวว่า ตลอดระยะเวลา 4 ปี ของรัฐบาลภายใต้การนําของพลเอก ประยุทธ์ จันทร์โอชา นายกรัฐมนตรี ได้กําหนดให้การพัฒนากฎหมายเป็นนโยบายสําคัญ สําหรับ กสร. ได้มีการปรับปรุงและพัฒนา พ.ร.บ. กฎกระทรวงและประกาศ โดยเฉพาะ ร่างพระราชบัญญัติคุ้มครองแรงงาน (ฉบับที่ ..) พ.ศ. .... ซึ่งขณะนี้อยู่ในการขั้นตอนการประกาศใช้ ซึ่งกฎหมายดังกล่าวได้มีการแก้ไขเพิ่มเติมในประเด็นสําคัญที่เกี่ยวข้องกับสิทธิ หน้าที่ตามกฎหมายของนายจ้างและลูกจ้าง อาทิ สิทธิได้รับดอกเบี้ยกรณีนายจ้างผิดนัดไม่จ่ายเงิน การเปลี่ยนตัวนายจ้างสิทธิลากิจธุระอันจําเป็น สิทธิ ลาคลอดบุตร การย้ายสถานประกอบกิจการ สิทธิได้รับค่าชดเชย เป็นต้น
นายวิวัฒน์ กล่าวต่อว่า ก่อนที่กฎหมายจะมีผลบังคับใช้ กสร. จึงได้จัดให้มีการอบรมเพื่อเตรียม ความพร้อมและสร้างการรับรู้ให้เจ้าหน้าที่ของกรม ทั้งในส่วนกลางและส่วนภูมิภาคได้มีความรู้ ความเข้าใจเกี่ยวกับร่างพระราชบัญญัติคุ้มครองแรงงาน (ฉบับที่ ..) พ.ศ. .... ดังกล่าว รวมไปถึงกฎหมายคุ้มครองแรงงานในงานประมงทะเล แรงงานบังคับและกฎหมายเกี่ยวกับวิธีพิจารณาคดีค้ามนุษย์ด้วย ทั้งนี้ ได้เปิดโอกาสให้มีการแลกเปลี่ยนความคิดเห็น ปัญหา อุปสรรค แนวทางแก้ไขและมาตรการบังคับใช้กฎหมาย ซึ่งจะทําให้เจ้าหน้าที่ของกรมได้ทราบถึงหลักการและเหตุผล รวมถึงเนื้อหาสาระสําคัญของกฎหมาย ส่งผลให้การบังคับใช้กฎหมายเป็นไปอย่างถูกต้อง เป็นไปในทิศทางเดียวกันและสามารถนําความรู้ไปเผยแพร่ต่อให้กับนายจ้าง ลูกจ้างต่อไปได้ โดยมีจุดมุ่งหมายหลักคือการให้ความคุ้มครองแรงงานอย่างมีประสิทธิภาพและเป็นธรรม
รัฐบาลไทย-ข่าวทำเนียบรัฐบาล-กระทรวงเกษตรฯ เผยความก้าวหน้าโครงการโคบาลบูรพา
วันพุธที่ 8 พฤศจิกายน 2560
กระทรวงเกษตรฯ เผยความก้าวหน้าโครงการโคบาลบูรพา
กระทรวงเกษตรฯ เผยความก้าวหน้าโครงการโคบาลบูรพาย้ําดูแลสัตว์เคลื่อนย้ายไม่ให้มีปัญหา ยืนยันไม่มีโรค เตรียมทีมสัตวแพทย์เฝ้าดูอาการในพื้นที่
พลเอกฉัตรชัย สาริกัลยะ รัฐมนตรีว่าการกระทรวงเกษตรและสหกรณ์ กล่าวถึงความก้าวหน้าโครงการโคบาลบูรพา ว่า ตามที่กระทรวงเกษตรและสหกรณ์มีนโยบายให้หน่วยงานในสังกัดกระทรวงเกษตรและสหกรณ์สร้างความเข้มแข็งให้กับเกษตรกร โดยดําเนินการโครงการ “โคบาลบูรพา” ส่งเสริมให้ชาวบ้านเลี้ยงโค-แพะ ในพื้นที่จ.สระแก้ว เพื่อเน้นประสานความร่วมมือกับเกษตรกรและรวมกันเป็นกลุ่มเกษตรกรสร้างความเข้มแข็งร่วมสร้างอาชีพใหม่ที่มั่นคง มั่งคั่ง และยั่งยืนขณะนี้ มีความก้าวหน้าของโครงการเป็นที่น่าพอใจ ทั้งความพร้อมของเกษตรกร ได้มีการฝึกอบรม ดูงาน รวมทั้งความพร้อมด้านอาหารสัตว์ ตลอดจนความพร้อมของคอกกักสัตว์ ซึ่งได้เน้นย้ําให้หน่วยงานที่เกี่ยวข้องถอดบทเรียนจากการดําเนินงานเดิม นําจุดอ่อนมาปรับปรุงแก้ไข เนื่องจากตั้งใจให้โครงนี้เกิดความสมบูรณ์มากที่สุดทั้งนี้เตรียมดําเนินการแจกโค-กระบือชุดแรกให้เกษตรกร ในวันที่ 24 พ.ย. 60 ณ โรงเรียนซับนกแก้ว วิทยา จ.สระแก้ว
“สําหรับกระแสข่าวที่ระบุว่า มีโค-กระบือ ปากเท้าเปื่อยนั้น ยืนยันว่าไม่ใช่ข้อเท็จจริง โดยสั่งการให้กรมปศุสัตว์ตรวจสอบในพื้นแล้ว พบว่า เป็นแผลที่เกิดจากการเคลื่อนย้ายซึ่งจะดําเนินการรักษาโดยทีมสัตวแพทย์ที่คอยดูแล ไม่มีการปล่อยให้โค-กระบือที่มีปัญหาลงในพื้นที่ ขอให้ประชาชนสบายใจได้” พลเอกฉัตรชัย กล่าว
ด้านนายสัตวแพทย์อภัย สุทธิสังข์ อธิบดีกรมปศุสัตว์ กล่าวเพิ่มเติมถึงความคืบหน้าของโครงการโคบาลบูรพาทั้ง 3 ด้านว่า 1.ด้านความพร้อมเกษตรกรมีการฝึกอบรมเกษตรกร และพาศึกษาดูงาน รวมกลุ่มเตรียมจัดทําคอกเลี้ยงไว้รอ 2. การเตรียมความพร้อมด้านอาหารสัตว์ มีเกษตรกรจํานวน 2,000 ราย ได้ปลูกพืชอาหารสัตว์ จํานวน 10,000 ไร่ และสร้างโรงเรือนแล้ว 2,000 หลัง ส่วนที่เหลืออยู่ในระหว่างการเร่งรัดดําเนินการ3. ความพร้อมของสัตว์และคอกกักสัตว์จะกักเลี้ยงดูอาการไม่น้อยกว่า 21 วัน ในคอกกักของกรมปศุสัตว์ โดยจะทําเครื่องหมายประจําตัวสัตว์ ถ่ายพยาธิ เจาะเลือด ตรวจโรค ฉีดวัคซีน พ่นยาฆ่าเชื้อ และกักโรคต้นทางเมื่ออาการปกติแล้ว จึงเคลื่อนย้ายสัตว์ไปยังคอกพักสัตว์ปลายทาง ในพื้นที่ที่กรมปศุสัตว์กําหนด อยู่ในคอกรวมเพื่อปรับสภาพอีกไม่น้อยกว่า 3 วัน และมีคณะกรรมการตรวจสอบ ตรวจรับ ตามรายละเอียดคุณลักษณะทั้งนี้ ต้องระมัดระวังในระหว่างการเคลื่อนย้าย ไม่ให้สัตว์เกิดการบาดเจ็บ ซึ่งในการดูแลสัตว์ในพื้นที่ปลายทางนั้นได้เตรียมชุดสัตวแพทย์ดูแล 30 ชุด อําเภอละ 10 ชุด เพื่อให้สัตว์ฟื้นสภาพโดยเร็วและดูแลสัตว์จนกว่าจะตั้งท้อง
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai